Twee dood, vier beseer in gru-botsingDie ongelukstoneel. Foto: ER24 Russel Meiring, woordvoerder van ER24, het gesê paramedici was by ŉ nabygeleë vulstasie toe hulle ŉ harde slag gehoor het. “’n Groot vragmotor het oor die aansluiting gery en teen ŉ motor gebots en toe ŉ ander motor omtrent 1 km ver gesleep.” Die vragmotorbestuurder se liggaam het in die aansluiting op die pad gelê. Hy het glo tydens die botsing uit die vragmotor gespring waarna hy onder een van die voertuie se wiele beland het. Hy is op die toneel dood verklaar. Volgens Meiring was die bestuurder en passasier van die motor wat gesleep is, in die wrak vasgekeer. Hulle is met meganiese toerusting uit die wrak verwyder. Die bestuurder is op die toneel dood verklaar. Die passasier is kritiek beseer en op die toneel behandel voordat hy met ’n helikopter na ’n nabygeleë hospitaal vir verdere behandeling vervoer is. Die drie insittendes van die ander voertuig het ligte beserings opgedoen. Hulle is op die toneel behandel voordat hulle na ’n nabygeleë hospitaal vir verdere behandeling vervoer is. Die presiese oorsaak van die ongeluk word ondersoek.